ഓര്മ്മ വീണ്ടെടുത്ത് മനസ്സു തുറന്ന് നെല്ലിന്റെ കഥാകാരി കോഴിക്കോട്: ഒട്ടും നിനയ്ക്കാത്ത നേരത്ത് എഴുത്താചാര്യന്റെ പേരിലുള്ള പുരസ്കാരം വന്നുചേര്ന്നപ്പോള് നെല്ലിന്റെ കഥാകാരിയുടെ മങ്ങിപ്പോയ ഓര്മ്മകള് മെല്ലെ ഉണര്ന്നു. വലിയ സന്തോഷം... നിറഞ്ഞ അഭിമാനം. പി. വത്സല പറഞ്ഞു. ആ മുഖത്ത് നേരിയ ചിരി വിടര്ന്നു. എഴുത്തച്ഛന്റെ പേരിലുള്ള പുരസ്കാരം ലഭിക്കുക എന്നുപറഞ്ഞാല് അതിനേക്കാള് വലുതായിട്ടെന്തുണ്ട് ! ഒപ്പമുണ്ടായിരുന്ന ഭര്ത്താവ് അപ്പുക്കുട്ടന് മാഷ് പറഞ്ഞു. മുക്കത്തിനടുത്ത് അഗസ്ത്യന്മൂഴിയില് മകള് ഡോ.മിനിയുടെ വീട്ടിലാണ് ടീച്ചറും ഭര്ത്താവും ഇപ്പോള് താമസിക്കുന്നത്. ഓര്മ്മക്കുറവിന്റെ ഇടവേളകള്ക്കിടയില് ചില്ലറ എഴുത്തും വായനയുമുണ്ട് ഈ 83ാം വയസ്സിലും. സ്ത്രീകള്ക്ക് അവാര്ഡെന്നല്ല എന്തു സ്ഥാനം നല്കുന്നതിലും മലയാളിസമൂഹം എപ്പോഴും പിറകോട്ടാണല്ലോ. എനിക്ക് പരിഭവമൊന്നുമില്ല അവാര്ഡ് വൈകിയില്ലേ എന്ന ചോദ്യത്തിന് ടീച്ചറുടെ മറുപടി. എന്തൊക്കെ അതിക്രമങ്ങളാണ് നാട്ടില്. പെണ്കുട്ടികള്ക്ക് പുറത്തിറങ്ങാനാവാത്ത അവസ്ഥയല്ലേ എന്നു കൂട്ടിച്ചേര്ക്കാനും മറന്നില്ല. പുതിയ കാലത്ത് വായന കുറഞ്ഞുപോയെങ്കിലും അതില്നിന്ന് പിറകോട്ട് പോയിട്ടില്ല. ഇപ്പോള് വായിക്കുന്നത് ഒരു കഥയാണ്. എഴുത്ത് കുറഞ്ഞുവെന്നല്ലാതെ ഉപേക്ഷിച്ചിട്ടില്ല. കുറച്ചുമുമ്ബേ തുടങ്ങിവച്ച നോവല് ഏതാണ്ട് കഴിഞ്ഞതാണ്. പേരിട്ടിട്ടില്ല. കോഴിക്കോടിന്റെയും വയനാടിന്റെയും പശ്ചാത്തലത്തിലാണ് ഈ നോവല്. പണ്ടൊക്കെ എഴുത്ത് ഒരു ആഘോഷമായിരുന്നു. ഓരോ പുതിയ പുസ്തകം വരുമ്ബോഴും വലിയ ചര്ച്ചകളും നടക്കും. ഇന്ന് അങ്ങനെയൊന്നും കാണാനില്ല. ഓരോരുത്തരും സെല്ഫ് പ്രമോഷന് ഏറ്റെടുക്കുകയാണ്. ആദ്യ പേജ് കഴിഞ്ഞാല് തന്നെ സോഷ്യല് മീഡിയയില് നിറയ്ക്കും. അതങ്ങനെ അവാര്ഡിന്റെ വഴിയിലേക്ക് വരെയെത്തും. മറ്റൊരാള് എഴുതുന്നത് ഇക്കൂട്ടര് കണ്ടെന്ന് നടിക്കുക പോലുമില്ല തെല്ല് പരിഭവത്തോടെ പറഞ്ഞു. നെല്ലിനുശേഷം ഖിലാഫത്ത് ഒരുപാട് കഥകള് സിനിമയാക്കാന് ആളുകള് വന്നതാണ്. പക്ഷേ, നിന്നുകൊടുക്കാന് തോന്നിയില്ല. ഒന്നുകില് അവര്ക്കുവേണ്ടി പലതും മാറ്റിയെഴുതേണ്ടി വരും. അല്ലെങ്കില് അവര് മാറ്റിയെഴുതും. നെല്ല് സിനിമയാക്കാന് തുടക്കത്തില് ഇഷ്ടമുണ്ടായിരുന്നില്ല. എന്നാല്, രാമു കാര്യാട്ടും സംഘവും അതിനെ മനോഹരമായ കാഴ്ചാവിരുന്നാക്കി. വിലാപം നോവലാണ് ഇനി സിനിമയാവുന്നത് ഖിലാഫത്ത് എന്നപേരില്. നല്ല സിനിമയാകും എന്നു കരുതുന്നു. വാതോരാതെ പറയുന്നതിനിടെ ഇടയ്ക്ക് അപ്പുക്കുട്ടി മാഷിന്റെ ഓര്മ്മപ്പെടുത്തല്... ഇങ്ങനെ സംസാരിച്ച് ക്ഷീണം വരുത്തേണ്ട... കുലുങ്ങിച്ചിരിച്ച് ടീച്ചറുടെ മറുപടി... പോ മാഷേ... ഇന്നല്ലാതെ പിന്നെപ്പോഴാണ് സംസാരിക്കുക... ?